CELEX: 62013CN0380
Language: mt
Date: 2013-07-03 00:00:00
Title: Kawża C-380/13 P: Appell ippreżentat fit- 3 ta’ Lulju 2013 minn Associação de Empresas de Construção e Obras Públicas e Serviços (Aecops) mis-sentenza mogħtija mill-Qorti Ġenerali (Is-Seba’ Awla) fid- 19 ta’ April 2013 fil-Kawża T-52/11, Associação de Empresas de Construção e Obras Públicas e Serviços (Aecops) vs Il-Kummissjoni

7.9.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 260/33
            
         Appell ippreżentat fit-3 ta’ Lulju 2013 minn Associação de Empresas de Construção e Obras Públicas e Serviços (Aecops) mis-sentenza mogħtija mill-Qorti Ġenerali (Is-Seba’ Awla) fid-19 ta’ April 2013 fil-Kawża T-52/11, Associação de Empresas de Construção e Obras Públicas e Serviços (Aecops) vs Il-Kummissjoni
   (Kawża C-380/13 P)
   2013/C 260/60
   Lingwa tal-kawża: il-Portugiż
   
      Partijiet
   
   
      Appellanti: Associação de Empresas de Construção e Obras Públicas e Serviços (Aecops) (rappreżentanti: N. Morais Sarmento u L. Pinto Monteiro, avukati)
   
      Parti oħra fil-proċedura: Il-Kummissjoni Ewropea
   
      Talbiet tal-appellanti
   
   
               —
            
            
               tannulla s-sentenza mogħtija mill-Qorti Ġenerali fl-intier tagħha;
            
         
               —
            
            
               tannulla d-deċiżjoni kkontesta fl-intier tagħha;
            
         
               —
            
            
               tikkundanna lill-Kummissjoni għall-ispejjeż kollha.
            
         
      Aggravji u argumenti prinċipali
   
   
      Ksur ta’ terminu raġonevoli sabiex tittieħed deċiżjoni
   
   (1)   Preskrizzjoni tal-azzjonijiet legali
   L-appellanti tqis li d-deċiżjoni kkontestata ġiet adottata wara li kien skada t-terminu ta’ 4 snin stabbilit għall-preskrizzjoni ta’ azzjonijiet legali skont l-Artikolu 3 tar-Regolament (KE, Euratom) Nru 2988/95 (1). Barra minn hekk, anki kieku kien hemm, ipotetikament, interruzzjoni eventwali tat-terminu ta’ preskrizzjoni ta’ azzjonijiet legali, id-doppju tat-terminu ta’ preskrizzjoni kien skada mingħajr ma kienet ittieħdet ebda deċiżjoni, skont id-dispożizzjonijiet tar-raba’ subparagrafu tal-Artikolu 3(1) tar-regolament iċċitat. Peress li t-terminu stabbilit kien ġie preskritt, id-deċiżjoni kkontestata għandha tiġi kkunsidrata bħala illegali u ma tistax tingħata eżekuzzjoni.
   (2)   Ksur tal-prinċipju ta’ ċertezza legali
   L-appellanti tqis li l-fatt li l-Kummissjoni ħalliet iktar minn 20 sena jgħaddu bejn l-allegati irregolaritajiet u l-adozzjoni tad-deċiżjoni kkontestata jikkostitwixxi ksur tal-prinċipju ta’ ċertezza legali. Dan il-prinċipju fundamentali tad-dritt tal-Unjoni Ewropea jipprovdi li kull persuna għandha dritt li l-kwistjonijiet tagħha jiġu ttrattati mill-istituzzjonijiet tal-Unjoni f’terminu raġonevoli.
   (3)   Ksur tad-drittijiet ta’ difiża
   L-appellanti tqis li d-drittijiet ta’ difiża tagħha ġew miksura sa fejn, inkwantu għaddew iktar minn 20 sena bejn l-allegati irregolaritajiet u l-adozzjoni tad-deċiżjoni finali, l-appellanti ġiet imċaħħda mid-dritt li tippreżenta l-osservazzjonijiet tagħha fi żmien xieraq, jiġifieri fi żmien meta kien għad kellha f’idejha dokumenti li setgħu jiġġustifikaw l-ispejjeż ikkunsidrati mill-Kummissjoni bħala ineliġibbi.
   
      (1)  Regolament tal-Kunsill (KE, Euratom) Nru 2988/95, tat-18 Diċembru 1995, dwar il-protezzjoni tal-interessi finanzjarji tal-Komunità Ewropea (ĠU Edizzjoni Speċjali bil-Malti, Kapitolu 1, Vol. 1, p. 340).